ROZHODNUTIE KOMISIE
z 30. apríla 2008
o schválení účtovných závierok platobných agentúr Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, pokiaľ ide o výdavky v oblasti opatrení na rozvoj vidieka financovaných z Európskeho poľnohospodárskeho záručného fondu (EPZF) za rozpočtový rok 2007
[oznámené pod číslom K(2008) 1710]
(Iba znenie v českom, estónskom, gréckom, anglickom, lotyšskom, litovskom, maďarskom, poľskom, slovenskom a slovinskom jazyku je autentické)
(2008/395/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho článok 30 a článok 39,
po porade s Výborom poľnohospodárskych fondov,
keďže:
(1)
Na základe ročných účtovných závierok, ktoré predložili Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko spolu s požadovanými informáciami a ktoré sa týkajú výdavkov v oblasti opatrení na rozvoj vidieka, sa majú účtovné závierky platobných agentúr uvedených v článku 6 ods. 2 nariadenia (ES) č. 1290/2005 schváliť. Schválenie sa vzťahuje na úplnosť, presnosť a vecnú správnosť účtovných podkladov s ohľadom na správy, ktoré vyhotovili certifikačné orgány.
(2)
Lehoty uvedené v článku 7 ods. 2 nariadenia Komisie (ES) č. 885/2006 (2), ktorým sa ustanovujú podrobné pravidlá uplatňovania postupu pri zúčtovaní EPZF udelené Českej republike, Estónsku, Cypru, Lotyšsku, Litve, Maďarsku, Malte, Poľsku, Slovinsku a Slovensku na to, aby Komisii predložili dokumenty uvedené v článku 8 ods. 1 písm. c) nariadenia (ES) č. 1290/2005 a v článku 7 ods. 1 nariadenia (ES) č. 885/2006, už uplynuli.
(3)
Komisia skontrolovala predložené informácie a pred 31. marcom 2008 oznámila Českej republike, Estónsku, Cypru, Lotyšsku, Litve, Maďarsku, Malte, Poľsku, Slovinsku a Slovensku výsledky svojich kontrol spolu s potrebnými zmenami a doplneniami.
(4)
V prípade výdavkov na rozvoj vidieka, na ktoré sa vzťahuje článok 7 ods. 2 nariadenia Komisie (ES) č. 27/2004 z 5. januára 2004, ktorým sa ustanovujú podrobné prechodné pravidlá uplatňovania nariadenia Rady (ES) č. 1257/1999, pokiaľ ide o financovanie opatrení na rozvoj vidieka sekciou záruk EPUZF v Českej republike, Estónsku, na Cypruse, v Lotyšsku, Litve, Maďarsku, na Malte, v Poľsku, Slovinsku a Slovensku (3), sa výsledné sumy vyplývajúce z rozhodnutia o schválení účtovných závierok odpočítavajú alebo pripočítavajú k následným platbám, ktoré realizuje Komisia.
(5)
Ročná účtovná závierka a sprievodná dokumentácia umožňujú Komisii, aby na základe vykonaných kontrol prijala v prípade niektorých platobných agentúr rozhodnutie o úplnosti, presnosti a vecnej správnosti predložených účtov. Podrobnosti o týchto sumách sa uviedli v súhrnnej správe, ktorá bola súčasne s týmto rozhodnutím predložená výboru fondu.
(6)
Na základe vykonaných kontrol si informácie, ktoré predložili niektoré platobné agentúry, vyžadujú dodatočný prieskum a týmto rozhodnutím sa preto nemôže schváliť ich účtovná závierka.
(7)
V prípade výdavkov na rozvoj vidieka, na ktoré sa vzťahuje nariadenie (ES) č. 27/2004, sa sumy vymáhateľné alebo splatné podľa rozhodnutia o schválení účtovných závierok majú odpočítať od alebo pripočítať k následným platbám.
(8)
V súlade s článkom 30 ods. 2 nariadenia (ES) č. 1290/2005 sa toto rozhodnutie nedotýka rozhodnutí následne prijatých Komisiou, ktorými sa z financovania Spoločenstva vylučujú výdavky, ktoré neboli vynaložené v súlade s pravidlami Spoločenstva,
PRIJALA TOTO ROZHODNUTIE:
Článok 1
Bez toho, aby bol dotknutý článok 2, sa týmto schvaľujú účtovné závierky platobných agentúr členských štátov, týkajúce sa výdavkov v oblasti rozvoja vidieka financovaných z Európskeho poľnohospodárskeho záručného fondu (EPZF), pokiaľ ide o rozpočtový rok 2007.
Sumy, ktoré sú vymáhateľné od každého členského štátu alebo splatné každému členskému štátu podľa tohto rozhodnutia v oblasti opatrení na rozvoj vidieka uplatniteľných v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a na Slovensku, sa uvádzajú v prílohe I a prílohe II.
Článok 2
Za rozpočtový rok 2007 sa účty platobných agentúr členských štátov v oblasti opatrení na rozvoj vidieka uplatniteľných v Českej republike, Estónsku, na Cypre, v Lotyšsku, Litve, v Maďarsku, na Malte, v Poľsku, Slovinsku a na Slovensku uvedených v prílohe III, vylučujú z tohto rozhodnutia a sú predmetom neskoršieho rozhodnutia o schválení účtovných závierok.
Článok 3
Toto rozhodnutie je určené Českej republike, Estónskej republike, Cyperskej republike, Lotyšskej republike, Litovskej republike, Maďarskej republike, Maltskej republike, Poľskej republike, Slovinskej republike a Slovenskej republike.
V Bruseli 30. apríla 2008